അമേരിക്കയില് ഗൊറില്ലകള്ക്ക് കൊവിഡ് വാഷിംഗ്ടണ് : അമേരിക്കയിലെ അറ്റ്ലാന്റ മൃഗശാലയിലെ ഗൊറില്ലകളില് കൊവിഡ് പടര്ന്ന് പിടിക്കുന്നു. മൃഗശാലയില് ആകെയുള്ള 20 ഗോറില്ലകളില് 13 എണ്ണത്തിനാണ് ഇതുവരെ രോഗം സ്ഥിരീകരിച്ചത്. മൃഗശാലയിലെ മുഴുവന് ഗൊറില്ലകളേയും പരിശോധനയ്ക്ക് വിധേയരാക്കുമെന്ന് മൃഗശാല അധികൃതര് അറിയിച്ചു. കൊവിഡ് ബാധിച്ച ഗൊറില്ലകള് നേരിയ ചുമ, മൂക്കൊലിപ്പ്, വിശപ്പ് ഇല്ലായ്മ തുടങ്ങിയ ലക്ഷണങ്ങള് കാണിച്ചിരുന്നുവെന്ന് മൃഗശാല അധികൃതര് പറഞ്ഞു. മൃഗശാല ജീവനക്കാരനില് നിന്നാകാം വൈറസ് ഗൊറില്ലകളിലേക്ക് പടര്ന്നതെന്നാണ് പ്രാഥമിക നിഗമനം.രോഗം സ്ഥിരീകരിച്ച ഗൊറില്ലകളെ ക്വാറന്റീനിലാക്കിയിരിക്കുകയാണ്. ഭക്ഷണവും വെള്ളവും കഴിക്കുന്നുണ്ട്. ഇവരില് നിന്ന് മറ്റ് മൃഗങ്ങളിലേക്ക് രോഗം പകര്ന്നിട്ടുണ്ടോയെന്ന് പരിശോധിക്കും. മനുഷ്യനില് നിന്ന് മനുഷ്യരിലേക്കാണ് പ്രധാനമായും കൊവിഡ് പകരുന്നതെങ്കിലും നായ്ക്കള്, വളര്ത്തു പൂച്ച, സിംഹങ്ങള് തുടങ്ങി നിരവധി മൃഗങ്ങള് രോഗബാധിതരായ മനുഷ്യരുമായി സമ്ബര്ക്കത്തിലേര്പ്പെട്ടതിനെ തുടര്ന്ന് കൊവിഡ് പോസിറ്റീവ് ആയിട്ടുണ്ട്. സാന് ഡിയാഗോ സഫാരി പാര്ക്കിലെ രണ്ടു ഗൊറില്ലകള്ക്കും ഇതിനു മുമ്ബ് കൊവിഡ് സ്ഥിരീകരിച്ചിരുന്നു.